Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková. 
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 02.09 (00:01) -30.09.2019 (23:59) 
Zahraničná pracovná cesta prerušená v dňoch: -
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v sepembri 2019 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2019. Od toho sa odvíjali aktivity, ktoré som v rámci pobytu uskutočňovala.

Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1 Účasť na zasadaní pracovnej skupiny IGLO (Informal Group of Liaison Offices) Implementation
Dňa 11. septembra 2019 sa uskutočnilo zasadnutie Pracovnej skupiny IGLO pre implementáciu. Pozvanou rečníčkou bola Maria Alfayate (Oddelenie Common Business Processes (B.3), DG RTD). Hlavnou témou zasadnutia bola implementačná stratégia nadchádzajúceho rámcového programu pre výskum a inovácie, Horizon Europe, a o plánoch Komisie týkajúcich sa budúceho zapojenia zainteresovaných strán do konzultačného procesu. Konzultačný proces poskytuje európskej vedecko-výskumnej komunite, ale aj širšej zainteresovanej verejnosti vyjadriť sa k tomu, akým spôsobom čo najefektívnejšie implementovať nadchádzajúci program.
Podrobné informácie o implementačnej stratégii sú uvedené v priloženej prezentácii. 
Hlavnými odkazmi zasadania bolo:
•	Procesu formovania implementačnej stratégie pre program Horizon Europe je možné poskytnúť spätnú väzbu prostredníctvom určenej verejnej (online) konzultácie. Termín uzávierky verejnej konzultácie k implementačnej stratégii programu Horizon Europe bol predĺžený do 4. októbra.
•	Implementačná stratégia pre program Horizon Europe má viacero etáp. Stupeň pokroku pre každú etapu stratégie sa líši, a teda práca v niektorých oblastiach je pokročilejšia ako v iných. V súčasnosti prebieha zároveň 3. a 4. fáza implementačnej stratégie. Celý proces implementácie bude ukončený v decembri 2020, teda krátko pred začiatkom programu Horizon Europe (2021 – 2027).
•	Expertná skupina pre MGA (Model Grant Agreement), zložená zo zástupcov členských štátov, uskutočnila svoje prvé stretnutie v júli 2019 a následne Komisia predložila niekoľko návrhov na nový spôsob implementácie programu, vrátane zmeny systému kalkulácie personálnych nákladov a internej fakturácie. Druhé, a zároveň posledné stretnutie tejto expertnej skupiny sa uskutoční v novembri 2019.
•	Celoeurópske podujatie Research and Innovation Days (R&I Days) bude využité na ďalšie zozbieranie spätnej väzby od zainteresovaných strán prítomných na tomto podujatí, a to vo vzťahu k vykonávaniu implementačnej stratégie. Výmena názorov a skúseností prebehne v rámci vyhradeného priestoru na diskusie medzi účastníkmi podujatia. Na podujatí R&I Days sa uskutočnia sa štyri workshopy venované výhradne tejto téme pod názvami:
•	Horizon Europe toolbox: simplify the life of researchers;
•	Detecting excellence: accessible and transparent proposal evaluation in Horizon Europe;
•	Research & Innovation evidence: ingredient for better policy-making;
•	Exchange information and intelligence for better European R&I policy.
•	V nadchádzajúcich mesiacoch sa uskutoční niekoľko špecializovaných regionálnych / národných podujatí, ktoré budú zamerané na spôsob implementácie programu Horizon Europe - ich zoznam je uvedený v prezentácii. Cieľom týchto podujatí bude konzultácia so zástupcami lokálnych subjektov úspešných v programe Horizont 2020.
Mnoho ideí na ďalšie vylepšenie fungovania programu Horizon Europe vyplýva z výsledkov priebežnej hodnotiacej správy pre program Horizont 2020. Systém programu Horizont 2020 bol hodnotený veľmi pozitívne, avšak do nového programu je potrebné integrovať novinky, predovšetkým schému Európskej rady pre inovácie (EIC) a Misie. Zreteľný je aj zámer vyčleniť viac úsilia na systematickejšie skúmanie hmatateľného vplyvu a výsledkov programu. Finančné pravidlá programu by mali byť naďalej zjednodušované, aj prostredníctvom širšieho využitia paušálnych (pevných) súm, tzv. lump sums a tiež zjednodušenie vykazovania personálnych nákladov, ktoré by mohlo byť v novom programe uskutočňované prostredníctvom denného paušálu, nahradzujúc tak systém kalkulácie presného počtu hodín odpracovaných na projekte. Plánuje sa aj vylepšenie systému diseminácie výsledkov programu prostredníctvom nástrojov, akými sú napríklad Horizon Results Platform, Innovation Radar, Horizon Impact Award, Innovation Radar Prize či Innovation Boosters.
Viac informácií:
•	Prezentácia: Horizon Europe Implementation Strategy
1.2 1st meeting of the Shadow sub-group on Mission Area Soil Health and Food with the Mission Board for Mission Area Soil Health and Food
Dátum: 26. september 2019
Miesto konania: KANAL – Centre Pompidou
Vypracovala: Monika Bideau Repčíková

Na stretnutí bol prítomný aj predseda Mission Board p. Cees Veerman, p. John Bell ako zástupca EK a riaditeľ sekcie Healthy Planet, DG RTD. Zastúpené bolo aj DG AGRI.

Cieľom stretnutí tohto typu je vytvoriť silný dialóg medzi členskými štátmi a EK v procese zavedenia budúcich misií do praxe. V tomto smere hrajú ČŠ kľúčovú úlohu. Podoba konceptu bude vo veľkej miere záležať práve na nich a očakáva sa aktívna účasť v procese ich vytvárania, tzv. co-creation.

Podanie návrhu konkrétnych misií v jednotlivých „mission areas“ bude úlohou ustanovených Mission Boards. Predpokladané obdobie podania návrhu je posledný kvartál 2019, najneskôr prelom 2019/2020. Na začiatku roka 2020 by mali byť tieto prvotné identifikované misie prijaté, čím sa môže začať proces ich konzultácie a získavania spätnej väzby. Európska komisia bude v priebehu roka pracovať na definovaní konkrétnych výziev označených ako misie v rámci HEU. Na konci roka 2020 bude vytvorená správa, v ktorej Mission Board vypracuje odporúčania a predstaví záležitosti, ktoré ešte musia byť do začiatku programu HEU vyriešené.

- Politický kontext:
Oblasť misie Soil Health and Food sa zakladá na konštatovaní, že pôda je vyčerpateľným zdrojom, ktorý je zároveň v ohrození. Paralelne s klimatickou krízou sa dá hovoriť aj o „soil emergency“, krízou pôdy. Je preto, a predovšetkým smerom k verejnosti, plne uznať všetky dôležité funkcie pôdy v celom prírodnom ekosystéme.

Ako historický základ pre misie je potrebné oboznámiť sa s dokumentami, ako 1) Lamy report (2012); 2) 1. report prof. Mariany Mazzucato (2018) a 3) 2. report prof. Mariany Mazzucato (2019).

Konkrétne právne definície týkajúce sa misií sú v právnom nariadení o programe Horizon Europe (FP Regulation on HE).

John Bell obohatil celkový kontext prejavom o tom, že koncept Misií skutočne vybočuje zo zaužívaných spôsobov práce v oblasti financovania vedy a výskumu v EÚ. Tým, že prakticky vstupujeme na neznámu pôdu, vyplývajú z toho aj isté riziká. Toto riziko zosobňuje najmä fakt, že vo verejnom sektore sa zlyhania neakceptujú. Zaužívaným spôsobom práce sa rozumie, že výskumníci získavajú finančné prostriedky z vytvorených programov, avšak istým spôsobom prehlbujú priepasť medzi vedou a občanmi, ktorí nevidia priamy vzťah medzi svojimi reálnymi potrebami a vedou, ktorá sa uskutočňuje z prostriedkov EÚ. Poukázal aj na protesty mladých ľudí proti zmenám klímy, ktoré umocňujú nutnosť prechodu na nový mód financovania vedy z verejných zdrojov, takej, ktorá vychádza z potrieb obyvateľstva a predmet výskumu je definovaný spoločnosťou. To jej dodá potrebné opodstatnenie.

- Praktické prevedenie/organizácia práce pod-skupiny (sub-group):
Od členov z ČŠ sa očakáva, že budú musieť úzko spolupracovať s relevantnými konfiguráciami programových výborov H2020 a najmä so Strategickým programovým výborom (Programový výbor pre strategické konfigurácie) a Tieňovým programovým výborom (Shadow PC). Je potrebné zaručiť hladký tok informácií medzi všetkými zainteresovanými stranami.

Členovia sa budú stretávať pravidelne, resp. tak často, ako to bude potrebné. Do konca roka 2019 by sa mali uskutočniť ešte 2 stretnutia. Zástupca EK však neuviedol predpokladané dátumy týchto stretnutí.

Členovia budú poverení a mali by sa snažiť o komunikáciu s verejnosťou. V tomto smere je odporúčané identifikovať vhodné národné podujatia, na ktorých bude priestor pre takúto komunikáciu. Taktiež budú poverení úlohou identifikovať národné programy, ktoré by mohli byť zosúladené s cieľmi misií.

Celkovo nebol praktický spôsob prevedenia do praxe na tomto stretnutí dostatočne predstavený, čo vyvolalo mnoho otázok ohľadom týchto náležitostí zo strany účastníkov. Celý proces sa javí ako veľmi otvorený, v procese definovania a ako kľúčové sa javí nasledujúce stretnutie (ktorého dátum nateraz nie je známy), ktoré by už malo trvať dostatočný čas na vyjasnenie týchto otázok.

Z odpovedí na položené otázky zo strany účastníkov ešte vyplynulo:
•	Proces strategického plánovania pre HEU musí misie integrovať a harmonizovať s existujúcimi iniciatívami, aby sa zamedzilo situácii, kedy by nevznikli medzi misiami a inými iniciatívy potrebné synergie;
•	Zatiaľ nie je možné poznať konkrétne misie v rámci rôznych „mission areas“, pretože táto úloha musí byť splnená v procese spoluvytvárania/co-creation a bude vykonaná predovšetkým v roku 2020, čoho výsledkom bude identifikácia konkrétnych misií – výziev na predkladanie návrhov; po ukončení tejto 1. fázy, teda identifikácia, nastúpi 2. fáza, teda ich zavedenie do praxe a nadväzujúce komunikácia smerom k vedeckej komunite a verejnosti všeobecne;
•	Budúce stretnutia budú  mať náležité trvanie, dnešné stretnutie bolo vo svojej podstate samým začiatkom. Ďalšie stretnutia nebudú priebehať top-down prístupom, zo strany členov sa očakáva prejavenie iniciatívy, zdieľanie nápadov a pod.;
•	V otázke rozpočtu nie sú samozrejme všetky záležitosti uzavreté. Padla zmienka, že na misie by malo byť z piliera II. vyčlenených max. 10% počas prvých 3 rokov a mohli by byť pričlenené ďalšie (zatiaľ neuvedené) zdroje financií. Otázky rozpočtu pre HEU nie sú všeobecne definované z dôvodu pokračovania negociácií medzi členskými štátmi. 

2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca september 2019 boli na webovej stránke SLORD pravidelne zverejňované aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. Prebiehajú aj prípravy na modernizáciu portálu SLORD a jeho harmonizáciu s novým ERA Portálom.
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 2.900 kontaktom z prostredia slovenskej vedy, výskumu a inovácií.

2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	ďalšími verejnými a súkromnými slovenskými subjektami podľa potreby a záujmu. 

3. Organizovanie stretnutí, konferencií, seminárov a iných podujatí
3.1. Brokerage podujatie H2020 – Inovatívne technológie a materiály pre skladovanie a konverziu energie (predpokladaný dátum 23. október 2019, Brusel)
Kancelária SLORD na základe iniciatívy UPJŠ v Košiciach a v spolupráci s českou (CZELO) a litovskou styčnou kanceláriou (LINO) pracuje na príprave medzinárodného brokerage podujatia pod názvom „Inovatívne technológie a materiály pre skladovanie a konverziu energie“, ktoré sa uskutoční dňa 23. októbra 2019 v Bruseli. Podujatie bude určené na predstavenie otvorených a nadchádzajúcich výziev pracovného programu pre oblasť Bezpečnej, čistej a efektívne využívanej energie (SC3), prierezových tém programu Horizont 2020 zameraných na vývoj batérií a programu NMBP. 

Podujatie bude zamerané na nasledovných 5 tém, ktoré budú prezentovať zástupcovia Európskej komisie: 
•	LC-SC3-RES-1-2019-2020: Developing the next generation of renewable energy technologies - rečník Thomas Schleker, DG RTD, Európska komisia 
•	LC-SC3-RES-26-2020: Development of next generation renewable fuel technologies from CO2 and renewable energy (Power and Energy to Renewable Fuels) (RIA) - Maria Georgiadou, DG RTD
•	LC-BAT-13-2020: Sensing functionalities for smart battery cell chemistries 
•	LC-BAT-14-2020: Self-healing functionalities for long lasting battery cell chemistries - Jean-Marie Auger, DG CONNECT
•	LC-SPIRE-08-2020: Novel high performance materials and components (RIA) - Fátima González Gómez, DG RTD
Podujate bude určené pre približne 50 relevantných zástupcov členských krajín EÚ, s cieľom vytvárať konzorciá na podávanie projektových návrhov v rámci programu H2020.
Miesto podujatia: Stále zastúpenie Litvy pri EÚ v Bruseli
Všetky informácie sú zverejnené na webstránke kancelárie tu. 

3.2. Informačný deň pre vysoké školy SR k Európskym univerzitám 
Dňa 12.11.2019 sa v Bratislave uskutoční informačný seminár pre vysoké školy, na ktorom budú  prezentované strategické partnerstvá a centralizované akcie, vrátane iniciatívy Európskych univerzít (EUN).
Kancelária SLORD sa aktívne podieľať na organizácii na tohto podujatia. V priebehu augusta priebehala komunikácia s potenciálnymi zahraničnými rečníkmi, zástupcami univerzít, ktoré sú členmi univerzitných aliancií vybraných v prvom kole výzvy Európske univerzity (2019). Konkrétne sa jedná o zástupcov francúzskej univerzity Aix-Marseille (p. Karl Stoeckel) a zástupkyňa spoločnosti IrRADIATE a ISG Univerzity Lisbon (p. Paula Peiró). Kancelária SLORD sa tiež bude podieľať na celkovej komunikačnej kampani pre toto podujatie.

Všetky informácie a program podujatia sú zverejnené na webstránke kancelárie tu.

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia – September 2019: 
				Jún 2019		
Dátum	Čas	Miesto	Účastník (SLORD)	Účastníci	Podujatie	
11.09.2019	10:00 – 12:00	UKRO 	Monika Bideau Repčíková	Členovia pracovnej skupiny IGLO Implementation	IGLO Implementation na tému Implementačná stratégia programu Horizon Europe	
12.09.2019	10:00 – 12:00	KOWI 	Monika Bideau Repčíková 	Členovia pracovnej skupiny IGLO ERC	IGLO ERC na tému platformy prepájajúcej ERC Proof of concept a business angels 	
24. a 26. 09.2019	09:00 – 16:00	KANAL – Centre Pompidou 	Monika Bideau Repčíková, AK, TL	Široká vedecko-výskumná komunita, politickí predstavitelia, diplomatickí zástupcovia ČŠ a asociovaných krajín	European Research and Innovation Days	
25.09.2019	09:00 – 13:30	Karel Van Miert Auditorium, Tour Madou, 1 Place Madou, 	Monika Bideau Repčíková	Záujemcovia o aktivity ESFRI 	Informačný deň ESFRI na tému nová cestovná mapa ESFRI na rok 2021 	

Stretnutia a rokovania - September 2019: 

September 2019	
Dátum	Čas	Miesto	Účastník (SLORD)	Účastníci	Téma stretnutia	Záznam	
03.09.2019	09:45 – 12:00	KOWI	Monika Bideau Repčíková	Členovia zoskupenia IGLO CORE	Organizačné záležitosti riadenia siete IGLO	Zápis	
04.09.2019	09:30 – 12:00	SLORD (Skype)	Monika Bideau Repčíková, 	CVTI SR, projektový tím SK4ERA	Pracovné stretnutie k riadeniu a administratíve projektu SK4ERA	Zápis 	
09.09.2019	15:00 – 16:00	SLORD	Monika Bideau Repčíková, AK	Denisa Fančová, Michaela Pavlíková, Brigita Serafinaviciute; Donata Mauricaite	Organizačné stretnutie k príprave brokerage podujatia pre oblasť H2020 SC3		
10.09.2019	10:00-14:00	Albert Borschette Conference Center 
	Monika Bideau Repčíková	Členovia programového výbor H2020 pre Informačné a komunikačné technológie 	Zasadnutie programového výboru H2020 pre Informačné a komunikačné technológie		
13.09.2019	13:00 – 14:00	Exki Froissart	Monika Bideau Repčíková, AK	Karl Stoeckel, Jana Lopušná 	Príprava informačného dňa so zameraním na program Európske univerzity (12.11.2019)		
16.09.2019	15:00 – 16:30	SLORD	Monika Bideau Repčíková	Členovia ad-hoc pracovnej skupiny pre novú webovú stránku siete IGLO 	3rd meeting IGLO Website Task Force		
26.09.2019	09:00 – 10:00	KANAL – Centre Pompidou	Monika Bideau Repčíková	Členovia sub-group pre misiu Zdravé potraviny a pôda  	Meeting of the HE Mission Board for Soil Health and Food	Zápis	
27.09.2019	09:30 – 12:30	Albert Borschette Conference Center 
	Monika Bideau Repčíková	Členovia programového výbor H2020 pre výskumné infraštuktúry	Zasadnutie programového výboru H2020 pre výskumné infraštuktúry		

5.  Odporúčané závery:
1. Prehodnotiť možnosť zavedenia regionálnych kontaktných bodov pre program Horizont 2020, resp. budúci program Horizont Európa.
V niektorých krajinách EÚ fungujú regionálne kontaktné body pre program Horizont 2020. Vo Francúzsku zastrešuje túto funkciu sieť EEN (Entreprise Europe Network) Francúzsko, ktoré pôsobí ako miestna sieť na uľahčenie prístupu MSP k európskym zdrojom financovania. EEN sprevádza zainteresované spoločnosti na lokálnej úrovni a sieť NCP predstavuje oporu druhej úrovne; sieť EEN poskytuje podporu riadenia projektov pre MSP prostredníctvom výziev na predkladanie projektov v rámci programu Horizont 2020 a spolupracuje v tomto smere so sieťou regionálnych obchodných komôr.
Ďalšími poskytovateľmi podpory v regiónoch/na úrovni univerzity sú napríklad univerzitné kontaktné body pre Horizont 2020, ktorí disponujú základnou znalosťou o programe Horizont 2020 a sú oboznámení s fungovaním všetkých európskych programov v oblasti výskumu, vývoja a inovácií. Majú znalosti o miestnej štruktúre a udržiavajú s miestnymi aktérmi úzky vzťah.
Sieť regionálnych kontaktných bodov má vybudovanú aj Poľsko.
2. Systematická podpora vysielania pracovníkov univerzít a výskumných inštitútov na informačné dni Európskej komisie pre oblasti programu Horizont 2020, zahraničné konferencie, podujatia určené na nadväzovanie kontaktov a vytváranie konzorcií typu brokerage, matchmaking a pod.
Na základe pozorovania je možné konštatovať, že zástupcovia univerzít, výskumných inštitútov a ďalších organizácií pôsobiacich v SR, vhodných pre účasť na programe H2020, nie sú v dostatočnom počte zastúpení na vyššie uvedených podujatiach. Prítomnosť na týchto podujatiach je prospešná pre nadväzovanie kontaktov a profesionálny networking, a v konečnom dôsledku nevyhnutná pre začlenenie sa do vznikajúcich konzorcií podávajúcich projektové návrhy v programe H2020. 
Ako vhodné riešenie prichádza do úvahy: 1) systematické vyzývanie slovenských inštitúcií na pravidelné sledovanie informácií o konaní sa týchto podujatí; 2) Zváženie poskytnutia istého finančného obnosu verejným subjektom, ktoré nedisponujú dostatočnými finančnými prostriedkami na pokrytie cestovných nákladov svojich zamestnancov pre účasť na podujatiach tohoto typu. 

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 08.10.2019

								
Správu schválil:  prof. RNDr. Ján TURŇA, CSc., generálny riaditeľ